作者:李隆基
標題:巡省途次上黨舊宮賦
內容:三千初擊浪，九萬欲摶空。天地猶驚否，陰陽始遇蒙。存貞期曆試，佐貳佇昭融。多謝時康理，良慚實賴功。長懷問鼎氣，夙負拔山雄。不學劉琨舞，先歌漢祖風。英髦既包括，豪傑自牢籠。人事一朝異，謳歌四海同。如何昔朱邸，今此作離宮。雁沼澄瀾翠，猿巖落照紅。小山秋桂馥，長阪舊蘭叢。即是淹留處，乘歡樂未窮。